Sophie Løhde (V), 2010-03-02:
Som ministeren indledningsvis understregede i sin tale, er alkoholafhængighed en meget kompleks lidelse, der ikke alene har store konsekvenser for den enkelte misbruger, men også for omgivelserne, familien og navnlig børnene.
På den baggrund er der naturligvis også al mulig grund til, at der ikke alene skal være let adgang til tilbud om alkoholbehandling, men at der også skal være en ordentlig kvalitet bag såvel døgnbehandlingsinstitutioner som ambulante alkoholbehandlingsinstitutioner.
Netop kvaliteten i alkoholbehandlingen er da også omdrejningspunktet for det foreliggende beslutningsforslag, som er fremsat af Socialistisk Folkeparti.
I beslutningsforslaget foreslår partiet, at regeringen skal pålægges at etablere en godkendelsesordning for alkoholbehandlingen.
Hvis man så herefter gør sig den ulejlighed at læse videre i beslutningsforslaget, kan man bl.a. læse, at Socialistisk Folkeparti skriver, at Kommunernes Landsforening ønsker sådan nogle kvalitetsstandarder på området, at Forebyggelseskommissionen har foreslået en ordning til godkendelse af alkoholbehandlere, at Foreningen af Socialchefer i Danmark, Dansk Socialrådgiverforening og Center for Rusmiddelforskning ligeledes støtter op om en national ordning.
Ja, de eneste, som Socialistisk Folkeparti strengt taget har glemt at nævne i sin lange opremsning af parter, som ønsker krav og dermed retningslinjer for kommunal godkendelse af alkoholbehandlingssteder, er pudsigt nok regeringen.
Jeg vælger dog ikke at anlægge det synspunkt, at det er i ond tro, at regeringen ikke er nævnt med et eneste ord i teksten, for det kan og må vel sådan set alene bero på en forglemmelse, al den stund at Socialistisk Folkeparti selv har indgået en aftale med ikke alene regeringen, men med samtlige partier her i Folketingssalen på nær Enhedslisten om netop en kommunalt baseret godkendelsesordning og et kommunalt baseret tilsyn med både private og offentlige behandlingssteder.
Det må derfor også være en forglemmelse fra Socialistisk Folkepartis side, at det bl.a. fremgår af den aftale, som partiet altså selv er en del af, og jeg citerer fra aftalen om satspuljen for sundhedsområdet for 2009, at: »Satspuljepartierne ønsker en ensartet høj kvalitet i alkoholbehandlingen og er derfor enige om, at der bør etableres en kommunalt baseret godkendelsesordning og et kommunalt baseret tilsyn med både private og offentlige alkoholbehandlingssteder.
Den nærmere udformning vil blive drøftet mellem Ministeriet for Sundhed og Forebyggelse og KL.
Sundhedsstyrelsen vil kunne give sundhedsfagligt rådgivning til kommunerne i forbindelse med godkendelse af og tilsyn med de enkelte behandlingssteder.«
Jeg synes derfor helt ærligt, at det forekommer en lille smule omsonst, at man skal forsøge at pålægge regeringen at etablere en godkendelsesordning for alkoholbehandling, når det, regeringen rent faktisk har gjort i den her sag, netop er at følge den beslutning, som Socialistisk Folkeparti selv står bag gennem en fælles aftale med alle Folketingets partier på nær Enhedslisten.
Ja, det er oven i købet en beslutning og en udformning, som jeg kan forstå, hvilket ministeren også fremhæver her i dag, at Kommunernes Landsforening selv støtter, og oven i købet også en beslutning og en proces, som Socialistisk Folkeparti har haft alle tænkelige muligheder for at stille spørgsmål til og gør indsigelse mod, hvis de altså mod forventning ikke skulle stå bag den aftale, som de vel at mærke allerede har indgået, eller var utilfredse med det, som arbejdsgruppen bestående af Sundhedsministeriet, Sundhedsstyrelsen og Kommunernes Landsforening lagde for dagen.
Det kan og må forhåbentlig bero på en forglemmelse, og dermed burde det også være indlysende, hvorfor vi ikke støtter det forslag, hvor regeringen ikke alene gør, som den burde, men rent faktisk har gjort, som den skulle.
På den baggrund kan jeg meddele, at Venstre ikke støtter det fremsatte forslag.